Un nou nume cu greutate din domeniul industriei, compania Kardex Remstar, este acum reprezentată la Timişoara. Deşi era prezentă de mai mulţi ani pe piaţa românească, compania specializată în domeniul logisticii interne a sistemelor automatizate de stocare a decis acum să inaugureze un nou sediu la Timişoara. Acesta va permite companiei să ofere clienților un suport comercial și tehnic îmbunătățit. Noua locaţie a sediului naţional al Kardex Remstar a fost ales pentru infrastructura şi legătura cu vestul Europei, dar şi pentru calitatea vieţii de aici.

„Am decis să alegem Timişoara pentru calitatea infrastructurii existente, dar şi pentru accesul uşor şi apropierea faţă de vestul Europei. Noi aveam nevoie de o legătură rapidă, accesibilă uşor, la mică distanţă de Viena sau Budapesta, pentru a ajunge la sediul din România. Totodată, după ce am vizitat oraşul şi am văzut calitatea vieţii am decis că acesta este locul unde ne dorim să fim”, a declarat Peter Wilfinger, director New Business România în cadrul companiei.

Produsele oferite de furnizorul de servicii de stocare operează aproape 200 de instalaţii de ultimă oră în cadrul mai multor societăţi din România. Multe dintre acestea sunt în zona Timişoarei, mai ales în sectorul automotive, ceea ce ar putea, de asemenea, explica alegerea oraşului.

Totodată, oficialii Kardex au vorbit şi despre calitatea personalului furnizat de mediul universitar local. În acest moment, aici sunt angajaţi mai mulţi tehnicieni care se ocupă de servisarea utilajelor furnizate. Existenţa aeroportului oferă posibilitatea ca, în doar câteva ore, piesa să ajungă în ţară, de la sediul fabricilor din Germania. În acest fel, orice problemă apărută în România este rezolvată în câteva ore.

Printre soluţiile oferite sunt şi cele pe verticală, spre exemplu, pe un spaţiu de doar 16 metri pătraţi, dar care se ridică până la 30 de metri, se pot stoca tone de piese, care în mod normal ar fi ocupat sute de metri pătraţi pe orizontală, deci presupun costuri mai scăzute, a mai declarat Peter Wilfinger.

Toate soluţiile oferite sunt croite în funcţie de solicitările clienţilor. Printre clienți se numără cele mai cunoscute companii din automotive, retail, medicină, dar şi nume cunoscute din industria luxului.

Kardex Remstar este unul dintre cei mai importanți furnizori mondiali de soluții automatizate de stocare și recuperare. Fondată în 1873, în Statele Unite, compania și-a extins treptat activitatea în Europa și Asia și a instalat cu succes peste 140.000 de sisteme în sectoare precum retail, depozitare și distribuție, apărare și industria aerospațială.